

**MINISTERUL FINANȚELOR**

**Agenția Națională de Administrare Fiscală**

**Direcția generală de informații fiscale**

**Referat de aprobare**

a proiectului de ordin pentru aprobarea procedurilor de punere în aplicare a prevederilor art. 2916 alin. (8) şi (9) din

Legea nr. 207/2015 privind Codul de procedură fiscală

În conformitate cu prevederile Directivei (UE) 2023/2226 (DAC8) a Consiliului din 17 octombrie 2023, de modificare a Directivei 2011/16/UE privind cooperarea administrativă în domeniul fiscal, transpusă în Legea nr. 207/2015 privind Codul de procedură fiscală la art. 291⁶ „*Domeniul de aplicare şi condiţiile pentru schimbul automat obligatoriu de informaţii raportate de Furnizorii de Servicii de Criptoactive Raportori*”și în Anexa nr. 6 la aceeași lege „*Cerinţe de raportare, proceduri de diligenţă fiscală şi alte norme aplicabile Furnizorilor de Servicii de Criptoactive Raportori*”, Furnizorii de Servicii de Criptoactive Raportori din România au obligația de a colecta și raporta anual, prin formularul pus la dispoziție de Agenția Națională de Administrare Fiscală, informațiile referitoare la datele de identificare ale Utilizatorilor de Criptoactive, precum și detaliile tranzacțiilor cu criptoactive, în scopuri fiscale și pentru asigurarea conformității cu legislația europeană.

Prin Ordonanța de urgență nr. 71/05.12.2025 pentru modificarea și completarea Legii nr. 207/2015 privind Codul de procedură fiscală, publicată în Monitorul Oficial nr. 1146 din 10 decembrie 2025, a fost introdus articolul 291⁶, care instituie obligații de raportare pentru Furnizorii de Servicii de Criptoactive Raportori, în vederea asigurării schimbului automat de informații și a verificării datelor transmise.

Obligațiile de raportare pentru Furnizorii de Servicii de Criptoactive Raportori se aplică tranzacțiilor efectuate începând cu 1 ianuarie 2026, potrivit subsecțiunii D.1 din Secțiunea II a Anexei nr.6 la Legea nr.207/2015 privind Codul de procedură fiscală.

Proiectul de ordin are rolul de a institui procedurile administrative necesare pentru aplicarea prevederilor alin. (8) și (9) ale art. 291⁶, respectiv:

-verificarea conformității Furnizorilor de Servicii de Criptoactive Raportori cu obligațiile de raportare și cu procedurile de diligență fiscală prevăzute de cadrul CARF/SCR;

-stabilirea procedurilor administrative de comunicare ulterioară prin care autoritatea fiscală notifică furnizorii atunci când informațiile transmise sunt incorecte și/sau incomplete, solicitând corectarea acestora, precum și corectarea neconformităților identificate în procesul de verificare.

Anexa nr. 3 din proiectul de ordin stabilește modelul formularului „Notificare privind informaţiile incorecte şi/sau incomplete furnizate de către Furnizorii de Servicii de Criptoactive Raportori”, precum și instrucțiunile de completare, utilizare și gestionare a acestuia. Notificarea are rolul de a informa furnizorii cu privire la neconformitățile identificate în datele raportate și de a asigura corectarea acestora în vederea respectării cerințelor de raportare prevăzute de Directiva (UE) 2023/2226.

Aplicarea procedurilor de comunicare și notificare este esențială pentru ca Agenția Națională de Administrare Fiscală prin Direcția generală de informații fiscale să poată verifica respectarea cerințelor de raportare și a procedurilor de diligență fiscală pe baza datelor raportate de Furnizorii de Servicii de Criptoactive Raportori.

Față de cele de mai sus, s-a întocmit proiectul de ordin pentru aprobarea procedurilor de punere în aplicare a prevederilor art. 2916  alin. (8) şi (9) din Legea nr. 207/2015 privind Codul de procedură fiscală.